Vėdrupys

Vėdrupys – upelis Lietuvos šiaurėje, Kupiškio rajone, Šimonių seniūnijoje; Suosos intakas. Prasideda Nociūnų kaimo laukuose, apie 5,5 km į šiaurės vakarus nuo Šimonių. Aukštupyje teka miško pakraščiu vakarų, šiaurės vakarų kryptimis, vėliau – miško pakraščiu, laukais ir pievomis pietų, pietvakarių kryptimis. Įteka į Suosą ties Starkonimis. Žiotys pelkėtos, užžėlusios medžiais ir krūmais. Visa vaga sureguliuota.

Prie Vėdrupio įsikūrę kaimai: Nociūnai, Abručiovka, Migonys, Starkonys. Ties Migonimis į Vėdrupį įteka bevardis intakas (kairysis).

Upėvardžio kilmė neaiški. Bandoma sieti su vėdrynu,  („šliaužiantysis vėdrynas”) arba su upėvardžiu Vadrė (spėjama kilmė iš šaknies vad-: vadė – „sausa vaga, kuri po didelių lietų virsta vaga”, vada – „dirvonas, tuštuma girioje”, latv. vada – „be medžių, tinkama šienauti vieta miške” ir kt.).

 Šaltiniai 

Kategorija:Kupiškio rajono upės